„S ružencom vstupuje kresťanský ľud do Máriinej školy, aby sa tu dal voviesť do kontemplácie krásy Kristovej tváre a zakúšania hĺbky jeho lásky. Prostredníctvom ruženca získavajú veriaci množstvo milostí, ako keby ju prijímali priamo z rúk Vykupiteľovej matky.“

Ján Pavol II.

**Ruženec s myšlienkami matky Márie Celesty**

**Radostný ruženec**

**Zvestovanie**

„Ukáž mi cestu, po ktorej mám kráčať, veď svoju dušu dvíham ku tebe.“ (Ž 143,8)

„V každej chvíli na mňa hľaď pohľadom čistej viery. Budem mať zaľúbenie v tvojom pohľade a ty ma uvidíš v múdrosti pravdy... Nech je to pohľad dvoch očí, čiže uprený pohľad (... ) Upri svoje oči na svoje večné a zvrchované dobro a živ sa z čistej lásky, kontempluj ma a miluj ma (...)ako to robia blažené duše v nebi.“ (Rozhovory duše s Ježišom, 9)

**Navštívenie**

„Pán upevňuje kroky človeka a sprevádza ho na ceste. Ak padne, neostane ležať, veď Pán ho drží za ruku.“ (Ž 37,23 -24)

„V každej situácii odpočívaj v náruči mojej Božskej prozreteľnosti tak, akoby si bola nesená mocným vládcom.“ (Rozhovory duše s Ježišom, 8)

**Narodenie Pána Ježiša**

„Ty si môj Pán. Pre mňa niet šťastia bez teba.“ (Ž 16,2)

„Ježišu, spása a večná rozkoš neba, udeľ mi milosť, ktorá Ťa silno odtlačí do môjho srdca i mysle a nedovolí mi už milovať nič, iba Teba... (Adventné meditácie)

**Obetovanie**

„Blažený, koho si si vyvolil a prijal k sebe, prebývať bude v tvojich sieňach.“ (Ž 65,5)

„Pritiahni ma čarom tvojej božskej lásky, ukry ma vo svojom Božom srdci..., aby som žila jedine v tebe, môj život.“ (Adventné meditácie)

**Nájdenie Ježiša v chráme**

**„**Pán ochraňuje všetkých, čo ho milujú...“ ( Ž 145, 20)

„Prijal som tvoju lásku a budem ťa chrániť vo svojom srdci ako svoju jedinú...“ (Rozhovory duše s Ježišom, 2)

**Ruženec svetla**

**Krst Ježiša v Jordáne a začiatok jeho verejného účinkovania**

 „Ty si môj milovaný Syn, v tebe mám zaľúbenie." (Mk 1,11)

„Milujem ťa za to, kým si, a za to, kým budeš.“ (Rozhovory duše s Ježišom, 2)

**Ježiš na svadbe v Káne Galilejskej zjavuje seba**

 „Urobte všetko, čo vám povie!“

„Moja dobrota vychádza v ústrety dôvere mojich priateľov. Práve svojou dôverou, ktorá je koreňom ich lásky ku mne mi vzdávajú veľkú česť.“ (Rozhovory duše s Ježišom, 7)

**Ježiš ohlasuje Božie kráľovstvo a vyzýval ľud na pokánie**

„Blažený každý, čo sa bojí Pána a kráča po jeho cestách.“ Ž 128, 1

„...človeka, ktorý ťa miluje a je ti poslušný, si ceníš väčšmi než všetkých, ktorí sa zatracujú. A preto kvôli jednej spravodlivej duši, tvojej milovanej neveste, zachraňuješ mestá a kráľovstvá.“ (Rozhovory duše s Ježišom, 7)

**Ježiš sa na hore Premenenia ukázal v Božskej sláve**

„Na neho hľaďte a budete žiariť“ (Ž 34,6)

„ ... ak moja duša stratí čo len na štvrťhodinu pohľad viery a prestane bdieť, aby ťa nestratila z očí, určite zhreší. Blažená prítomnosť! Život, ktorý premení človeka utvoreného zo zeme na podobného anjelom, očistí ho z jeho minulých vín, osvieti ho... Pohľad viery najskôr očistí dušu od škvŕn hriechu a potom jej dá pokrm samého Boha.“( Rozhovory duše s Ježišom, 9)

**Pán Ježiš dal seba samého za pokrm a nápoj v Oltárnej Sviatosti**

„Ustanovil pamiatku na svoje obdivuhodné skutky; Pokrm dal tým, čo sa ho boja; svoju zmluvu má stále na mysli.“ (Ž 111, 4 -5)

„Všetkým svojim stvoreniam som daroval najväčší zo všetkých darov – dal som im seba samého vo vtelení a v Eucharistii.“ (Rozhovory duše s Ježišom, 1)

**Bolestný ruženec**

**Ježiš sa krvou potí**

 „Otče, ak chceš, vezmi odo mňa tento kalich! No nie moja, ale tvoja vôľa nech sa stane.“ (Lk 22,42)

„Nevesta moja, ponechaj úplne mojej prozreteľnosti svoju slobodnú vôľu – v chcení aj v nechcení – a daj mi ju k dispozícii. Učiň z nej ozvenu mojej vôle.“ (Rozhovory duše s Ježišom, 2)

**Bičovanie Pána Ježiša**

„ Pilát sa ich znova opýtal: "Čo mám teda podľa vás urobiť so židovským kráľom?"  Oni opäť skríkli: "Ukrižuj ho!" Pilát im vravel: "A čo zlé urobil?" Ale oni tým väčšmi kričali: "Ukrižuj ho!"  A Pilát, aby urobil ľudu po vôli, prepustil im Barabáša. Ježiša však dal zbičovať a vydal ho, aby ho ukrižovali.“ (Mk 15, 12-15)

„Príď ku mne vo všetkých svojich potrebách a ukry sa v mojich ranách, kde nájdeš bezpečné potešenie. Dcéra, moja rany sú ako lono pre utrápených. Tam zotieram slzy z očí tým, ktorí ma milujú a ktorí ku mne prichádzajú s plačom (...)“ (Rozhovory duše s Ježišom, 4)

**Tŕním korunovanie Pána Ježiša**

 „Vojaci ho odviedli dnu do nádvoria, čiže do vládnej budovy, a zvolali celú kohortu.  Odeli ho do purpurového plášťa, z tŕnia uplietli korunu a založili mu ju a začali ho pozdravovať: "Buď pozdravený, židovský kráľ!" Bili ho trstinou po hlave, pľuli naňho, kľakali pred ním a klaňali sa mu. „ ( Mk 15, 16-19)

„Svoje kráľovstvo som vybudoval na utrpení, ako kráľ bolestí, aby som ti podaroval kráľovstvo večného šťastia.“ (Rozhovory duše s Ježišom, 8)

**Krížová cesta**

„ Sám si niesol kríž a vyšiel na miesto, ktoré sa volá Lebka, po hebrejsky Golgota.“ (Jn 19, 17)

„Tak silno, ako objímeš kríž, ktorý som ja objal a priľnul som k nemu, tak silno objímeš mňa, svoje najvyššie dobro.“ (Rozhovory duše s Ježišom, 8)

**Ježiš zomiera na kríži**

„Potom Ježiš vo vedomí, že je už všetko dokonané, povedal, aby sa splnilo Písmo: "Žíznim."  Bola tam nádoba plná octu. Nastokli teda na yzop špongiu naplnenú octom a podali mu ju k ústam.  Keď Ježiš okúsil ocot, povedal: "Je dokonané." Naklonil hlavu a odovzdal ducha.“ ( Jn 19, 28 -30)

„ Môj večný život, tvojou smrťou bol usmrtený hriech. Zomierajúc na kríži si premohol smrť, svet a peklo. Svojou krvou, umučení a utrpením si získal kráľovstvo našich sŕdc.“ ( Veľkopôstné meditácie)

**Slávnostný ruženec**

**Zmŕtvychvstanie**

„Bože, aké vzácne je tvoje milosrdenstvo! Ľudia sa utiekajú do tône tvojich krídel. Veď u teba je zdroj života a v tvojom svetle uvidíme svetlo.“ (Ž 36, 8.10)

 „Duch Svätý zjednocuje moju vôľu s Božou vôľou a premieňa ju v Božiu....moja duša vstala z mŕtvych k novému životu, úplne odlišnému od predchádzajúceho.“ (Autobiografia)

**Nanebovstúpenie**

„...budem prosiť o šťastie pre teba“ (Ž 122,9)

 „Vidíme, že nebo je od zeme veľmi vzdialené, kto by mohol vystúpiť do takých výšav? Iba ten, kto vo svojom obdivuhodnom ponížení zostúpil z neba a pripodobnil sa nám, aby sme mohli byť zjednotení s ním, vystúpiť do neba a tešiť sa z večného života v ňom.“ (Autobiografia)

**Zoslanie Sv. Ducha**

„...na správnu cestu nech ma vedie tvoj dobrý duch“ (Ž 143,10)

„Jeden je môj Duch a on tvorí dobro vo všetkom, čo je stvorené, a tým väčšmi v duši, ktorá je Božím trónom. Keď Duch vdychuje do duše, hýbe ňou, pôsobí v nej a vedie ju...jeho dielom je svetlo rozumu, vrúcnosť vôle a ovocie dobrých skutkov. On pobáda dušu a ona beží konať dobro.“ (Autobiografia)

**Zosnutie Bohorodičky**

„..len z tvojej veľkej milosti smiem vstúpiť do tvojho domu...“ (Ž 5,8)

„Pozri, aká pekná je smrť, keď sa žilo umierajúc. Pozri ako žiješ a uvidíš, či smrť bude pre teba ťarchou alebo radosťou.“ (Duchovné cvičenia)

**Korunovanie Panny Márie**

„Ako jeleň dychtí za vodou z prameňa, tak moja duša, Bože, túži za tebou. Po Bohu žízni moja duša, po Bohu živom; kedyže už prídem k nemu a uzriem Božiu tvár?“ (Ž 42, 2-3)

„Z celého srdca túžim dosiahnuť svoj jediný a konečný cieľ, ktorý je čo najplnšie zjednotenie s mojím jediným a najvyšším Dobrom, a iba jemu sa chcem páčiť.“ ( z listu, 20. apríl 1733)